คปภ.ดันประกันรถบุกตลาดเออีซี
คปภ.เผยธุรกิจประกันวินาศภัยไทยแกร่ง พร้อมลุยตลาดประเทศเพื่อนบ้านรับเออีซี ใช้ประกันรถยนต์เป็นตัวนำ
11 ม.ค. 2556

คปภ.เผยธุรกิจประกันวินาศภัยไทยแกร่ง พร้อมลุยตลาดประเทศเพื่อนบ้านรับเออีซี ใช้ประกันรถยนต์เป็นตัวนำ
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปัจจุบันโครงสร้างบริษัทประกันวินาศภัยของไทยมีความแข็งแกร่งและมีศักยภาพมากที่สุดในภูมิภาค สามารถรองรับการเปิดเสรีอาเซียน หรือเออีซี ในปี 2558 ได้ และมีโอกาสเติบโตทางธุรกิจได้อีกมาก เนื่องจากไทยมีขนาดเบี้ยประกันภัยรถยนต์ใหญ่ที่สุด 
อย่างไรก็ตาม ธุรกิจประกันภัยของไทยยังต้องเพิ่มความแข็งแกร่งและพัฒนาบุคลากรให้มีประสิทธิภาพมากขึ้น รวมถึงการนำเทคโนโลยีมาช่วยในการทำงานด้วย ทั้งเรื่องการเคลมค่าสินไหมและการบริหารงานเพื่อลดต้นทุน
สำหรับแนวโน้มธุรกิจประกันวินาศภัยในปีนี้ยังสามารถเติบโตต่อไปได้อีก โดยเฉพาะในส่วนของเบี้ยประกันภัยรถยนต์นั้น แม้โครงการรถคันแรกจะสิ้นสุดไปเมื่อปีที่ผ่านมาก็ตาม แต่ยังมียอดส่งมอบรถยนต์ที่ยังค้างอยู่และต้องทำประกันภัยอีกเป็นจำนวนมาก แต่ในปี 2557 การประกันรถยนต์อาจจะเติบโตไม่เท่ากับปีนี้ ดังนั้นสิ่งที่ คปภ.ต้องการคือ ให้บริษัทประกันวินาศภัยของไทยออกไปขยายการลงทุนในประเทศเพื่อนบ้านแทน
“หากเป็นเรื่องของประกันภัยรถยนต์ เรามีความพร้อมเป็นเจ้าแรกในการเปิดเสรีอาเซียน ซึ่งก้าวต่อไปของประกันรถยนต์ไทยคือ การขยายตลาดไปยังประเทศ พม่า ลาว กัมพูชา เวียดนาม ซึ่งยังมีโอกาสทางการตลาดอีกมาก” นายประเวช กล่าวฐานะบริษัทประกันวินาศภัยไทย ถือว่ามีความพร้อมมากในการรองรับประชาคมเศรษฐกิจอาเซียน หรือ เออีซี เพราะประกันรถยนต์ของไทย ถือว่ามีขนาดที่ใหญ่แต่ยังไม่กล้าระบุว่าใหญ่ที่สุดในภูมิภาคอาเซียน หรือ ไม่ แต่ที่แน่ๆ คือประกันรถยนต์ของไทยไม่เป็นรองใครในภูมิภาคอาเซียน
การที่จะปรับขึ้นอัตราเบี้ยประกันภัย นั้น ผู้ประกอบการสามารถดำเนินการได้อยู่แล้ว หากไม่เกินพิกัดอัตราที่คปภ.กำหนด ซึ่งในกรณีที่สมาคมประกันวินาศภัยไทย จะขอขึ้นอัตราเบี้ยประกันภัยสำหรับรถยนต์คันแรก นั้น แสดงว่า เขาเห็นว่าเกินพิกัดที่คปภ.กำหนดไว้ แต่ในเนื้อหารายละเอียดนั้น ต้องมานั่งคุยกันว่าจริงๆ แล้วเป็นอย่างไร
“กรอบในการกำหนดพิกัดอัตราเบี้ยประกัน ที่คปภ.นำมาใช้ นั้นมาจาก สถิติการเคลมสินไหม ต้นทุนการดำเนินงานของผู้ประกอบการและอีกหลายปัจจัย พิกัดอัตราเบี้ยของแต่ละบริษัทนั้นมีอยู่แล้ว ซึ่งท้ายสุดแล้วประโยชน์ก็จะตกอยู่กับประชาชนเป็นหลัก บริษัทไหนที่มีการบริหารจัดการที่ดีก็กำหนดอัตราเบี้ยประกันได้ถูกกว่า บริษัทประกันภัยแต่ละแห่ง มีความสามารถบริหารจัดการที่แตกต่างกัน พิกัดอัตราเบี้ยจึงแตกต่างกัน”